wickkiey/tamil-wikipedia-markdown huggingface dataset:
# ஈச்சனாரி விநாயகர் கோவில்


**ஈச்சனாரி விநாயகர் கோயில்** (*Eachanari Vinayagar Temple*) தமிழ்நாட்டில் கோயம்புத்தூரருகே ஈச்சனாரியில் அமைந்துள்ள ஒரு இந்துக் கோயிலாகும். இக்கோயிலின் முதன்மைக் கடவுள் பிள்ளையார் ஆவார். கோயம்புத்தூரிலிருந்து பொள்ளாச்சி செல்லும் தேசிய நெடுஞ்சாலையோரம் (சாலை எண் 209 - பழைய எண்ணிடல்) கிட்டத்தட்ட 10&nbsp;கி.மீ. தொலைவில் இக்கோயில் உள்ளது.  

## வரலாறு

5 அடி உயரமும் 3 அடி அகலமும் கொண்ட இக்கோயிலின் பிள்ளையார் சிலை பேரூர் பட்டீசுவரர் கோயிலில் வைப்பதற்காக மதுரையிலிருந்து வண்டியில் எடுத்துச் செல்லப்பட்டது. அப்போது இவ்விடத்தில் வண்டியின் அச்சு முறிந்து போனதாகவும், சிலையையும் அங்கிருந்து நகர்த்த முடியவில்லை என்பதாலும், அதே இடத்தில் அத்திருவுருவத்திற்கு கோயில் அமைக்கப்பட்டதாக, மரபு வரலாறு கூறுகிறது.
# உருவங்கள் மாறலாம்



***உருவங்கள் மாறலாம்*** 1983 ஆம் ஆண்டு வெளியான இந்திய தமிழ்த் திரைப்படமாகும். எஸ். வி. இரமணன் இயக்கத்தில் வெளியான இத்திரைப்படத்தில் ஒய். ஜி. மகேந்திரன் பிரதான பாத்திரத்தில் நடித்தார். அவருக்கு ஜோடியாக சுஹாசினி நடித்தார். சிவாஜி கணேசன், கமல்ஹாசன், ரஜினிகாந்த், ஜெய்சங்கர், வெண்ணிற ஆடை மூர்த்தி, எஸ். வி. சேகர், மனோரமா ஆகியோரிம் நடித்த இத்திரைத்திரைப்படம் நகைச்சுவை நிரம்பிய காட்சிகளைக் கொண்டதாகும்.  

## திரைக்கதை
திரைக்கதை ஒய். ஜி. மகேந்திரனை மையமாக வைத்து எழுதப்பட்டுள்ளது.  
மகேந்திரன் மிகவும் கடவுள் நம்பிக்கை கொண்டவர். ஒரு நாள் அவருக்குக் கடவுள் காட்சியளிக்கிறார். சிவாஜி கணேசன் உருவத்தில் வந்த கடவுள் உலகில் நடக்கப்போகும் சில விடயங்களை மகேந்திரனுக்குச் சொல்லுகிறார். அதை மக்களுக்கு அறிவிக்கும் படி மகேந்திரனிடம் சொல்கிறார். மகேந்திரன் அதைச் சொல்ல ஆரம்பத்தில் மக்கள் ஒருவரும் நம்பவில்லை. பின்னர் அவர் சொன்னவைகள் நடக்கின்றன. அதன்பின் மக்கள் மகேந்திரனை ஒரு பெரிய ஞானி எனச் சொல்லி அவரிடம் வரத் தொடங்குகின்றனர். ஒவ்வொரு தடவையும் கடவுள் ஒவ்வொரு வடிவத்தில் வருகிறார். கமல்ஹாசனாக, ரஜினிகாந்தாக, ஜெய்சங்கராக ... இப்படி ஒவ்வொரு தடவையும் வந்து நடக்கப் போகும் விடயங்களை மகேந்திரனுக்குக் கூறுகிறார். ஒரு தடவை வந்த கடவுள் மகேந்திரனிடம் அவரின் (மகேந்திரனின்) மகன் இறக்கப் போவதாகச் சொல்லிவிடுகிறார். மகேந்திரன் கடவுளைத் திட்டத் தொடங்குகிறார். அவர் திரும்பவும் கடவுள் பக்தர் ஆகிறாரா என்பதே மீதிக்கதை.  

இத்திரைப்படத்தில் சுவாரசியமான காட்சிகள்: கடவுள் நம்பிக்கையில்லாத கமல்ஹாசன் கடவுளாக வருகிறார். ராகவேந்திர பக்தரான ரஜினிகாந்த் ஸ்ரீ ராகவேந்திரர் கோவிலுக்குள்ளிருந்து வருகிறார். கடவுள் நீதி மன்றத்தில் தோன்றி தான் கடவுள் தான் என்பதை நிரூபிப்பதற்காக திடீரென மறைகிறார்.  

## நடிகர்கள்
- ஒய். ஜி. மகேந்திரன்
- சுஹாசினி
- சிவாஜி கணேசன்
- கமல்ஹாசன்
- ரஜினிகாந்த்
- ஜெய்சங்கர்
- கே. ஏ. தங்கவேலு
- எஸ். வி. சேகர்
- மனோரமா
- சில்க் ஸ்மிதா
- லூஸ் மோகன்
- தேங்காய் சீனிவாசன்
# ஆர். நடராஜ முதலியார்


**ரங்கசுவாமி நடராஜ முதலியார்** (*Rangaswamy Nataraja Mudaliar*, 1885 – மே 3, 1971) தமிழகத் திரைப்படத்துறையின் தந்தை என அறியப்படுபவரும், ஊமைத் திரைப்படங்களைத் தயாரிப்பதில் முன்னோடியாகவும் இருந்தவர். தென்னிந்தியாவின் முதலாவது ஊமைப்படமான கீசக வதம் திரைப்படத்தை 1917 இல் தயாரித்து, இயக்கி வெளியிட்டார். தொடர்ந்து *திரௌபதி வஸ்திராபகரணம்* (1918), *லவ குசா* (1919), *ருக்மணி சத்யபாமா*, *மயில் ராவணா* ஆகிய ஒலியில்லாத் திரைப்படங்களைத் தனது "இந்தியா பிலிம் கம்பனி" என்ற நிறுவனத்தினூடாகத் தயாரித்து வெளியிட்டார்.  

## ஆரம்ப வாழ்க்கை
நடராஜ முதலியார் சென்னை மாகாணம், வேலூரில் ஒரு செல்வச் செழிப்பான குடும்பத்தில் பிறந்தார். இவரது தந்தை வணிகத் தொழிலில் வெற்றிகரமாக ஈடுபட்டு வந்தவர். நடராஜ முதலியார் பள்ளிப் படிப்பை முடித்துக் கொண்டு தனது வணிகத் தொழிலை விருத்தி செய்யும் முகமாக சென்னை வந்தார். 1917 ஆம் ஆன்டில் "இந்தியா பிலிம் கம்பனி" என்ற பெயரில் சொந்தக் கம்பனி ஒன்றை ஆரம்பித்தார். சென்னை புரசைவாக்கம், மில்லர்சு சாலையில் தென்ன்னிந்தியாவின் முதலாவது கலையகத்தை அமைத்தார். இத்திரைப்படம் வெற்றிகரமாக ஓடியது. இத்திரைப்படத்தின் குறிப்புகளை மருத்துவர் குருசுவாமி முதலியாரும், திருவேங்கட முதலியாரும் தமிழிலும், ஆங்கிலத்திலும் எழுதினர். இந்தி மொழிக் குறிப்புகளை தேவதாஸ் காந்தி எழுதினார். கீசகவதம் திரைப்படம் 1918 ஆம் ஆண்டு துவக்கத்தில் சென்னையில் எல்பின்ஸ்டன் திரையரங்கில் வெளியானது. இத்திரைப்படத்தின் வெற்றியை அடுத்து, மேலும் சில திரைப்படங்களைத் தயாரித்து வெளியிட்டார்.  

1923 ஆம் ஆண்டு முதலியாரின் திரைப்படக் கலையகம் தீக்கிரையானது. அதே ஆண்டு அவருடைய மகனும் இறந்தார். பின்னர் முதலீட்டாளர்களின் ஆதரவு கிடைக்காததாலும், திரைப்படத் தொழிலை விட்டு விலகினார்  

## இறுதிக் காலம்
1970 ஆம் ஆண்டில் அன்றைய தமிழக முதல்வர் மு. கருணாநிதி தலைமையில் சென்னை ராஜாஜி மண்டபத்தில் இடம்பெற்ற பாராட்டு விழாவில், முதலியாரின் சாதனைகளைப் பாராட்டி வெள்ளிப் பதக்கம் பரிசளித்தனர்.  

தனது இறுதிக் காலத்தை சென்னை அயனாவரத்தில் தம் மகள் ராதாபாயுடன் கழித்தார். சிறுநீரக நோயால் பாதிக்கப்பட்டு சென்னை பொது மருத்துவமனையில் 1971 மே 2-ம் தேதி நள்ளிரவு 12.50 மணிக்குக் காலமானார்.  

## திரைப்படங்கள்
- *கீசக வதம் - 1918*
- *திரௌபதி வஸ்திராபரணம்*
- ''மயில் ராவணா
- லவ குசா''
- *காலிங்க மர்தனம்*
- *ருக்மணி சத்யபாமா*
- *மார்க்கண்டேயர்*
# கீவ் கரணப் புறா

**கீவ் கரணப் புறா** (, **Kyivskyi svitlyi**) ஒரு ஆடம்பரப் புறா இனமாகும்.  

## மஞ்சள் கீவ் கரணப் புறா

**தோற்றம்:** கீவ், உக்ரைனின் தலைநகர்.  

இப்புறா வளர்ப்பாளர்கள் உக்ரைன், உருசியா, சுலோவாக்கியா மற்றும் மிக அண்மையில் போர்த்துகலிலும் காணப்படுகின்றனர். மேலும் 1 அல்லது 2 வளர்ப்பாளர்கள் பிரான்ஸிலும் காணப்படுகின்றனர், ஆனால் அவர்கள் கண்காட்சி இனத்தை மட்டுமே வளர்க்கின்றனர், கரணமடிக்கும் இனத்தை அல்ல.  

## கருப்பு கீவ் கரணப் புறா

**விளக்கம்:** ஒரு பறக்கும் இனம். நடுத்தர உயரத்தில் பறந்து காரணமடிக்கக் கூடியது. நீளமான முகமும், அலகும் உடையது. இது ஒரு மெல்லிய, மென்மையான புறாவாகும்.  

**அளவு**: சிறியது, ஒரு சாதாரண ஹோமிங் புறாவை விட சிறியது; 210 இருந்து 250 கிராம் வரை எடையுள்ளது;  

**ஆபரணங்கள்:** ஒரு உச்ச-கொண்டையுடைய மற்றும் சிறிய இறகுகளுடன் உள்ள கால்கள் உடையது. இதன் இறக்கைகள் வால் மீது தாங்கப்பட்டுள்ளன. வால் 12 இறகுகளுடனும், ஒரு எண்ணெய் சுரப்பியுடனும் காணப்படும்.  

## சிவப்பு கீவ் கரணப் புறா

**வண்ணங்கள்:** தலை, மார்பு, கழுத்து மற்றும் கால் இறகுகள் வெள்ளையாக உள்ளன. முன்தலையில் காணப்படும் புள்ளி மற்ற உடல் பாக வண்ணங்களோடு ஒத்துப் போக வேண்டும். காளை போன்ற கண்களையும், கண்களைச் சுற்றி காணப்படும் பகுதி சதை நிறத்திலும் காணப்படுகிறது.  

இவை சிவப்பு, மஞ்சள், கருப்பு, நீலப்பட்டை மற்றும் மற்ற நிறங்களில் காணப்படுகின்றன ஆனால் இவை ஒரே வகையான வண்ண அடையாளங்களைக் கொண்டிருக்க வேண்டும்.
# ஐரோப்பிய நாடாளுமன்றம்



**ஐரோப்பிய நாடாளுமன்றம்** (*European Parliament*, **EP**) ஐரோப்பிய ஒன்றியத்தின் நேரடியாகத் தேர்ந்தெடுக்கப்படும் நாடாளுமன்ற அமைப்பாகும். ஐரோப்பிய ஒன்றியப் பேரவை, ஐரோப்பிய அணையத்துடன் ஒருங்கிணைந்து இது ஐரோப்பிய ஒன்றியத்தின் சட்டவாக்கச் செயற்பாடுகளை மேற்கொள்கின்றது. இந்த நாடாளுமன்றத்தில் 751 (முன்னதாக 766) நாடாளுமன்ற உறுப்பினர்கள் உள்ளனர்; இந்திய நாடாளுமன்றத்தை அடுத்து உலகின் இரண்டாவது மிகப்பெரும் வாக்காளர்களைக் கொண்ட மக்களாட்சி அமைப்பாகவும் நாட்டு எல்லைகளைக் கடந்த மிகப் பெரிய மக்களாட்சி அமைப்பாகவும் விளங்குகின்றது; தகுதியுடைய வாக்காளர்களின் எண்ணிக்கை 2009இல் 375&nbsp;மில்லியனாக இருந்தது.  

1979ஆம் ஆண்டு முதல் ஒவ்வொரு ஐந்தாண்டுகளுக்கு ஒருமுறை பொது வாக்குரிமை மூலமாகத் தேர்ந்தெடுக்கப்படுகின்றது. இருப்பினும், ஐரோப்பிய நாடாளுமன்றத்திற்கான வாக்காளர் பங்கேற்பு தொடர்ந்து குறைந்து கொண்டே வருகின்றது; 1999 முதல் இது 50%க்கும் குறைவாக இருந்து வருகின்றது. 2014ஆம் ஆண்டில் 42.54% வாக்காளர்களே வாக்களித்தனர்.
# திருநெல்வேலி வெள்ளைப் பிள்ளையார் கோவில்

**திருநெல்வேலி வெள்ளைப் பிள்ளையார் கோவில்** என்பது இலங்கை யாழ்ப்பாணம் திருநெல்வேலி செங்குந்த வீதியில் அமைந்துள்ள ஒரு பிள்ளையார் கோயில் ஆகும்.  

## வரலாறு

கோவிலின் வரலாறு பற்றி பலரும் பல்வேறு விதமான கருத்துக்களை முன்வைக்கின்றனர். அதில் பலராலும் ஏற்றுக்கொள்ளப்பட்டு வந்த கருத்து இப்பொழுது உள்ள மூல விக்கிரகமாகிய உருவ வடிவில் அமைந்த விநாயகனுக்கு அருகே வைத்து வழிபாடும் அருவுருவ வடிவமாகிய விநாயகனையே ஆரம்பத்தில் வைத்து வழிபட்டு வந்தனர் எனவும் நூற்றாண்டு காலத்துக்கு முன் இவ் ஆலய அயலைச் சேர்ந்த அடியவரொருவர் நல்லூர் இராஜதானிப் பகுதியில் தொழில் நிமித்தம் சென்ற போது வீட்டின் அருகே மூலமூர்த்தியாக உள்ள விநாயகர் விக்கிரகம் கிடக்கக் கண்டு அதுபற்றி அவ்வீட்டாரிடம் விசாரித்த போது தாம் நிலத்தில் கிணறு வெட்டிய பொழுது கிணற்றுக்குள் இருந்து கிடைத்தது எனவும் அதை எடுத்து வைத்து வழிபட்ட்தாகவும் கூறினார்கள். எனவே பெரியவர் அவ்விக்கிரகத்தை அவர்களிடம் இருந்து பெற்றுவந்து மூலஸ்தானத்தில் வைத்து வழிபட்டு வந்தார் எனக் கூறப்படுகிறது.  

மறுபுறம் செம்மணிப்பகுதியை அண்டிய நாயன்மார் குளத்தை ஆழமாக்கும் போது கிடைத்ததாகவும் அதையே அவ்வீட்டார் வைத்திருக்க அதனைப் பெற்று வந்ததாகவும் கூறப்படுகின்றது.  

இவ் விக்கிரக அமைப்பானது நல்லூர் இராசதானி கோவிலில் ஒன்றான சட்டநாதர் ஆலய விநாயகர் உருவினை ஒத்ததாக உள்ளதால் அக்காலத்துக்குரியது என உறுதியாக கூறப்படுகின்றது.  

## பெயர்க் காரணம்
வெள்ளைப் பிள்ளையார் எனும் பெயர் காரணப் பெயராக இருக்கலாம் எனக் கருதப்படுகின்றது. வெள்ளத்துள் கிடந்தபடியால் அல்லது வெள்ளைக்கல்லினால் ஆனமையால் இப்பெயர் வந்திருக்கலாம் என கருதப்படுகின்றது.  

## அமைப்பு
தற்போதைய ஆலயமானது சுந்தர விமானம்  உடைய  மூலஸ்தானம், அலங்கார மண்டபம், தாமரைத் தடாக வசந்த மண்டபம், சபா மண்டபங்கள் வைரவ மூர்த்தி ஆலயம், 25 அடி உயர மணிக் கோபுரம், 63 அடி நீள  சடையம்மா மடம், என்பன அமைக்கப்பட்டு அழகொளிரும் எழில் மிகு ஆலயமாக காட்சியளிக்கின்றது.  

## பூசைகள்
இவ்  ஆலயத்தில் சுமங்கலி பூசை, நவராத்திரி பஜனை, பிள்ளையார்  கதைப் படிப்பு, கந்த, பெரியபுராணப் படிப்பு, திருவெம்பாவை, சித்திரைக்கதைப் படிப்பு என்பன சிறப்பாக நடைபெறுகின்றன  

## உசாத்துணை நூல்கள்
- சின்னத்தம்பி பத்மராசா, கார்த்திகேசு சண்முகதாசன், வெள்ளைப் பிள்ளையார் கும்பாபிஷேக மலர், 2013
- திருநெல்வேலி கிழக்கு வெள்ளைப் பிள்ளையார் ஆலய மஹா கும்பாபிஷேக மலர் 2000
# கோமன் கரணப் புறா



**கோமன் கரணப் புறா** பொதுவாக **கோமோர்னெர்**, சுலோவாகியத்தில் **Komárňanský kotrmeliak** , , ஒரு ஆடம்பரப் புறா வகையாகும். இவை பல ஆண்டுகள் தேர்ந்தெடுத்த இனப்பெருக்க முறையால் உருவாயின. இவை அமெரிக்க மற்றும் ஐரோப்பிய வகை என்று உரு வகையாகப் பிரிக்கப்பட்டுள்ளன.  
கரணமடிப்பதற்காக வளர்க்கப்பட இவை தற்போது கண்காட்சிகளுக்காக மட்டுமே வளர்க்கப்படுகின்றன.  

## தோற்றம்
இவை 18-19ம் நூற்றாண்டில் ஆஸ்திரியப் பேரரசில் இருந்த கோமர்னோ நகரில் (தற்கால சுலோவாகிய-ஹங்கேரி எல்லையில்) உருவாக்கப்பட்டன. இவற்றின் முன்னோர் உதுமானியத் துருக்கியரால் உதுமானியப் பேரரசின் கிழக்குப் பகுதியில் இருந்து இறக்குமதி செய்யப்பட்டன. இவை அமெரிக்காவிற்கு இலினாய்ஸைச் ஜான் ஆஸ்டலோஸ் மற்றும் பீட்டர் மோடோலாவால் 1920ல் இறக்குமதி செய்யப்பட்டன. அமெரிக்க கோமோர்னெர் சங்கம் 1946ல் ஆரம்பிக்கப்பட்டது.  

கோமோர்னெர்கள் சிறிய, மெல்லிய புறாக்களாகும். ஹோமிங் புறாக்களை விட மிகவும் சிறிய மற்றும் மென்மையானவையாகும். இவை பொதுவாக மேக்பை வண்ண வடிவத்தில் கருப்பு, நீளம், சிவப்பு, வெள்ளி, மஞ்சள் மற்றும் சாம்பல்-சிவப்பு நிறத்தில் உள்ளன. இவை திட நிறங்களிலும் இனப்பெருக்கம் செய்யப்படுகின்றன. தலையானது இரு காதுகளிலிருந்தும் தொடங்கி ரோசெட்டாவில் முடியும் கொண்டையைக் கொண்டுள்ளது.
# முரல் மீன்



**முரல் மீன் (Needlefish** (குடும்பம் **Belonidae**) அல்லது **Long Tom**) என்பது கடலின் திறந்த மேற்பரப்புப் பகுதியில் வாழும் மீன்களை வேட்டையாடி உண்கின்ற மீனாகும். இவற்றில் சில இனங்கள் கடலின் உவர் நீரிலும் நன்னீர் சூழலிலும் வாழக்கூடியன. (எ.கா., *Strongylura*). இவை குறுகிய நீண்ட தாடையையும் கூரான பற்களைக் கொண்டவையாக உள்ளன.  

## விளக்கம்
முரல் மீன்கள் மெல்லிய உடல்வாகைக் கொண்டவையாகவும் நீளம்வரை வளரக்கைடியனவாகவும் உள்ளன. இவற்றின் முதுகுத் துடுப்புக்கு நேர் எதிராக குதத்துடுப்பு என இரண்டும் ஒரே மாதிரியாக இருக்கும். இதன் நீண்ட குறுகிய மூக்கும் அதில் கூரான பற்களுமே இதன் தனித்தன்மையாகும். இதில் பல இன மீன்களில் வயதுவந்த மீன்களுக்கு மட்டும் அதன் மேல்தாடை முழுவளர்சி அடைந்திருக்கும், அதாவது முரல் மீன்களின் கீழ்த் தாடை குறைந்த நீளமுடையதாகத் தோன்றும். இவற்றின் மூக்கு முழுமையாக வளர்ச்சியடையும்வரை மிதவைவாழிகளையே உண்ணும். முரல் மீனகள் இனச்சேர்கை செய்து முட்டைகளை இடுகின்றன. ஆண் மீன்கள் பெண் மீன்களுடன் பொதுவாக அலைகள் மேல் இனச்சேர்க்கையில் ஈடுபடுகின்றன.
# கீழை சுழல் கரணப் புறா



**கீழை சுழல் கரணப் புறா** என்பது ஒரு ஆடம்பரப் புறா இனமாகும். இவை பல ஆண்டுகள் தேர்ந்தெடுத்த இனப்பெருக்க முறையால் உருவாயின. கீழை சுழல் கரணப் புறா மற்றும் அனைத்து வளர்ப்புப் புறாக்களும் மாடப் புறாவிலிருந்தே தோன்றியவையாகும்.  

## பறக்கும் பாணி
இதன் பறக்கும் பாணியே இதன் தரக்குறியீடாகும். இவை ஒற்றை கரணம், இரட்டை கரணம் மற்றும் சுழல் கரணங்கள் அடிக்கக் கூடியவை, பறக்கும்போதே திடீரென்று திசையை மாற்றக் கூடியவை. இவை சுமார் 1000 மீ உயரம் வரை பறக்கக் கூடியவை. அதே உயரத்தில் பல மணி நேரம் பறக்கக் கூடியவை.  

இவற்றின் பறக்கும் வித்தைகள் கலட்சு சுழல் கரணப் புறா மற்றும் பர்மிங்கம் சுழல் கரணப் புறா இனங்களுக்கு இணையாக உள்ளன.  

## பார்வைக்கு
# சிஸ்டோபோலிய உயர பறக்கும் புறா



**சிஸ்டோபோலிய உயர பறக்கும் புறா** ஒரு வளர்ப்புப் புறா இனமாகும். இவை பல ஆண்டுகள் தேர்ந்தெடுத்த இனப்பெருக்க முறையால் உருவாயின. சிஸ்டோபோலிய உயர பறக்கும் புறா மற்றும் அனைத்து பழக்கப்படுத்தப்பட்ட புறாக்களும் மாடப் புறாவிலிருந்து உருவானவையாகும். இவை 19ம் நூற்றாண்டில் உருசியாவின் சிஸ்டோபோல் நகரில் உருவாயின.
# அண்டார்டிகா கடல்சார் உயிரினங்கள் பாதுகாப்பு மாநாடு

**அண்டார்டிகா கடல்சார் உயிரினங்கள் பாதுகாப்பு மாநாடு** என அழைக்கப்படும் **அண்டார்டிகா கடல்சார் உயிரினங்கள் பாதுகாப்பு ஆனையம்** (Convention on the Conservation of Antarctic Marine Living Resources or Commission on the Conservation of Antarctic Marine Living Resources, (CCAMLR), டிசம்பர் 1959 அண்டார்டிக்கா ஒப்பந்தத்தின் தொடர்ச்சியாக, இம்மாநாடு 1 ஆகஸ்டு 1980 அன்று தொடங்கி 7 ஏப்ரல் 1982இல், அண்டார்டிகா கடல்சார் உயிரினங்கள் பாதுக்காப்பு ஆனையம் நிறுவப்படுதில் முடிவடைந்தது.  
அண்டார்டிகா கடல் பகுதியில் மாசுக்கட்டுப்பாடுகள் மேற்கொள்வது, கடல்வாழ் உயிரினங்களின் இனப்பெருக்கத்தை வளர்ப்பதே இம்மாநாட்டின் இலக்கு ஆகும்.  

தென்முனைப் பெருங்கடலில் உலகின் மிகப்பெரிய கடல்சார் உயிரினப் பூங்காவை அமைக்கவும், கடல்சார் உயினங்களின் இனப்பெருக்கதை அதிகரிக்கவும், உணவுக்காக மீன் போன்ற கடல்சார் உயிரினங்களை பெரும் அளவில் வேட்டையாடுவதைத் தடுக்கவும் ஆனையத்தின் முக்கியப் பணியாகும். இந்த மாநாட்டில் அண்டார்டிகாவில் கடல்சார் உயிரினப்பூங்காவை அமைப்பதற்கும், அதனை நிர்வகிக்க ஆனையத்தை அமைப்பதை ஆதரித்து 14 நாடுகள் கையொப்பமிட்டத்தை ஐரோப்பிய ஒன்றியம் உட்பட 35 நாடுகள் அங்கீகாரம் அளித்துள்ளது.  

## பன்னாட்டு கடல்சார் உயிரினங்கள் காப்பகம்
அண்டார்டிகா கடல்சார் உயிரினங்கள் பாதுகாப்பு மாநாட்டின் உடன்படிக்கையின் தொடர்ச்சியாக 28 அக்டோபர் 2016இல், அண்டார்டிகாவின் ரோஸ் கடலில் 5,98,000 சதுர மைல் பரப்பில், உலகின் மிகப்பெரிய பன்னாட்டு கடல் உயிரினங்கள் காப்பகம் அமைக்க ஐக்கிய அமெரிக்க நாடு, ஐரோப்பிய ஒன்றியம் உள்ளிட்ட 24 நாடுகள் பன்னாட்டு உடன்படிக்கை செய்து கொண்டுள்ளது. இந்த ஒப்பந்தப்படி, இக்கடல் பரப்பில் மீன் போன்ற கடல்வாழ் உயிரினங்களை வேட்டையாட தடை செய்யப்படுகிறது. பன்னாட்டு கடல்சார் உயிரினங்கள் காப்பகம் நியுசிலாந்து மற்றும் ஐக்கிய அமெரிக்க நாடுகளால் நிர்வகிக்கப்படும்.  

## இதனையும் காண்க
- ரோஸ் கடல்
- அண்டார்டிக்கா ஒப்பந்தம்
- தென்முனைப் பெருங்கடல்
# பொன்மலை வேலாயுதசாமி கோயில்


**பொன்மலை வேலாயுதசாமி கோயில்** , கோயம்புத்தூருக்கு அருகே கிணத்துக்கடவிலுள்ள சிறு குன்றான பொன்மலை மீதமைந்துள்ள இந்துக் கோயிலாகும். இக்கோயிலின் முதன்மைக் கடவுள் வேலாயுதசாமி ஆவார். இக்குன்றின் அடிவாரத்தில் கிணத்துக்கடவு பேருந்து நிறுத்தம் உள்ளதால் கோவையிலிருந்து பேருந்து மூலம் இக்கோயிலுக்குச் செல்லலாம். பொன்மலை முருகன் கோயில் கிபி 15ஆம் நூற்றாண்டில் கட்டப்பட்டது.  

## தல வரலாறு

ஞானப்பழத்திற்காக அம்மையப்பரிடம் கோபித்துக் கொண்டு பாலமுருகன் பழனி செல்லும் வழியில் இக்குன்றில் பாதம் பதித்தார் என்பது மரபுவழி வரலாறு. குன்றின் மேலுள்ள வேலாயுதசாமி கருவறைக்குப் பின்புறம் இரு பாதங்கள் கொண்ட ஒரு சிறு சன்னிதி உள்ளது. வேலாயுதசாமிக்கு பூசை செய்யும் முன்னர் இப்பாதங்களுக்கே முதலில் பூசை நடைபெறுகிறது.  

பல நூறு ஆண்டுகளுக்கு முன்னர் இம்மலையிலுள்ள மூலிகையைக் கொண்டு மைசூர் திவானின் காற்புண்ணை ஆற்றி இத்தலத்து இறைவன் அருள்செய்தார் என்றும், நலமடைந்த திவான் மைசூர் அரசரிடம் இறைவனின் அருள் பற்றிக் கூறியதால் அரசர் இங்கு இறைவனுக்கு இக்கோயிலைக் கட்டியதாகவும் தலவரலாறு கூறப்படுகிறது.  

பொள்ளாச்சிக்கு அருகிலுள்ள புரவி பாளையம் சமீன்தார் இங்கு வழிபட்டதாகவும் மரபுவழி வரலாறு வழக்கிலுள்ளது.
# குப்தகாசி



**குப்தகாசி** *(Guptakashi)*, இந்தியாவின் உத்தரகண்ட் மாநிலத்தின், கார்வால் கோட்டத்தில், ருத்திரபிரயாக் மாவட்டத்தின் சிவாலிக் மலையில் 1319 மீட்டர் உயரத்தில் அமைந்த சிறு புனித கோயில் தலமாகும்.  
குப்தகாசியில் உள்ள மிகப் பழமையான காசி விஸ்வநாதர் கோயில் மற்றும் அர்த்தநாரீஸ்வரர் கோயில் சிறப்பு பெற்றதாகும். குப்தகாசி பாண்டவர்களுடன் தொடர்புடைய ஊர்களில் ஒன்றாகும்.  

நான்கு சிறு புனித தலங்கள் மற்றும் பஞ்ச கேதார தலங்களில் ஒன்றான கேதார்நாத் கோயிலுக்குச் செல்லும் வழியில் குப்தகாசி அமைந்துள்லது.  

குளிர்காலத்தில் கேதார்நாத் கோயிலின் உற்சவரான சிவன் விக்கிரகத்தை, குப்தகாசியில் பாயும் மந்தாகினி ஆற்றின் எதிர் கரையில் உள்ள உக்கிமடத்தில் வைத்து பூஜை செய்வர்.  

## அடையும் வழி
ரிஷிகேஷ் நகரத்திலிருந்து 178 கிலோ மீட்டர் தொலைவில் உள்ள குப்தகாசியை சாலை வழியாக அடையலாம்.  

## இதனையும் காண்க
- பஞ்ச கேதார தலங்கள்
- உத்தரகண்டின் நான்கு புனித தலங்கள்
- இந்தியாவின் நான்கு புனித தலங்கள்
# மர்லோன் ஜேம்ஸ்


**மர்லோன் ஜேம்ஸ்** (Marlon James 24, நவம்பர், 1970) என்பவர் ஜமைக்கா நாட்டைச் சேர்ந்த எழுத்தாளர் மற்றும் புதின ஆசிரியர். 2015 ஆண்டுக்குரிய புக்கர் பரிசு இவருக்கு வழங்கப்பட்டது. அமெரிக்கா மினியாபோலிஸ் என்னும் நகரில் வசித்து வருகிறார்  

ஜமைக்காவில் கிங்ஸ்டனில் பிறந்த மர்லோன் ஜேம்ஸ் மேற்கிந்தியத் தீவுகள் பல்கலைக் கழகத்தில் இலக்கியம் படித்துப் பட்டம் பெற்றார்.  

மினசோட்டாவில் உள்ள மான்செஸ்டர் கல்லூரியில் இலக்கியம் பயிற்றுவித்து வருகிறார். "எ பிரிப் ஹிஸ்டரி ஆப் செவன் கில்லிங்ஸ்" என்ற புதினத்திற்காகப் புக்கர் பரிசு இவருக்கு வழங்கப்பட்டது. புக்கர் பரிசு மட்டுமல்லாது பிற விருதுகளும் பெற்றுள்ளார்.  

## எழுதிய புதினங்கள்

ஜான் குரோஸ் டெவில் (2005)  

தி புக் ஆப் நைட் விமன் (2009)  

எ பிரிப் ஹிஸ்டரி ஆப் செவன் கில்லிங்ஸ் (2014)  

## மேற்கோள்
# நான்கு புனித தலங்கள், உத்தரகண்ட்



**நான்கு புனித தலங்கள்** (Chota Char Dham) (தேவநாகரி: छोटा चार धाम) என்பது இந்தியாவின் இமயமலையில் உள்ள உத்தரகண்ட் மாநிலத்தின் கார்வால் கோட்டத்தில் அமைந்துள்ள பத்ரிநாத் கோயில், கேதார்நாத் கோயில், கங்கோத்திரி கோயில் மற்றும் யமுனோத்திரி கோயில் ஆகிய நான்கு கோயில்கள் இந்துக்களின் புனித தலங்களைக் குறிப்பதாகும்.  
ஆண்டுதோறும் கோடைகாலத்தில் இந்துக்கள் இந்நான்கு தலங்களுக்குக் பயணிப்பதை வடமொழியில் **சார் தாம் யாத்திரை** என்பர்.  

## யாத்திரை
இந்நான்கு புனித தலங்களுக்கு செல்ல தில்லி, அரித்துவார் போன்ற நகரங்களிலிருந்து பேருந்துகள் மற்றும் சிற்றுந்துகள் உள்ளது.  

1. *யமுனோத்திரி*, யமுனை கோயில் அமைவிடம் மற்றும் யமுனை ஆற்றின் பிறப்பிடம்.
1. *கங்கோத்திரி*, கங்கை ஆற்றின் பிறப்பிடம் மற்றும் கங்கோத்திரி கோயில் அமைவிடம்.
1. *கேதார்நாத்*, 12 சோதிலிங்க சிவத்தலங்களில் ஒன்றாகும்.
1. *பத்ரிநாத்*, பத்ரிநாராயணன் எனும் திருமால் கோயிலின் அமைவிடம்.

## இதனையும் காண்க
- பஞ்ச கேதார தலங்கள்
- நான்கு புனித தலங்கள்
# அசிட்டுரிக் அமிலம்



**அசிட்டுரிக் அமிலம்** *(Aceturic acid)* என்பது C<sub>4</sub>H<sub>7</sub>NO<sub>3</sub> என்ற மூலக்கூற்று வாய்ப்பாடு கொண்ட ஒரு வேதிச்சேர்மம் ஆகும். அமினோ அமிலம் கிளைசினுடைய வழிப்பொருளான இச்சேர்மம் என்-அசிட்டைல் கிளைசின் என்ற பெயராலும் அழைக்கப்படுகிறது. இவ்வமிலத்தின் உப்புகள் அசிட்டுரேட்டுகள் எனப்படுகின்றன.  
## தயாரிப்பு
பென்சீனில் உள்ள அசிட்டிக் நீரிலியை சிறிது அதிக அளவில் கிளைசினுடன் சேர்த்து சூடுபடுத்துவதால் அசிட்டுரிக் அமிலம் தயாரிக்க முடியும் . அல்லது தூய்மையான அசிட்டிக் அமிலத்திலுள்ள அசிட்டிக் நீரிலியுடன் சம அளவு கிளைசின் சேர்த்து சூடுபடுத்தியும் இதைத் தயாரிக்கலாம் .
# விநாயக முதலியார்

**விநாயக முதலியார்** இலங்கையின் வட அந்தலையில் உள்ள நகரமான பருத்தித்துறையைப் பூர்வீகமாகக் கொண்ட ஒரு செல்வந்தராவார். கப்பல்கள் பல மூலம் செல்வந்தராக இருந்த இவர் மக்கள் சேவையிலும் நாட்டமுள்ளவராக இருந்தார். இவரைப் பாராட்டி பிரித்தானிய அரசு முதலியார் என்ற பட்டத்தை வழங்கியது. இன்று பருத்தித்துறையில் உள்ள வீதியான விநாயக முதலியார் வீதி இவரின் ஞாபகமாகவே வைக்கப்பட்டப் பெயராகும்.  

## தபால் நிலையம்
1800 காலப்பகுதியில் இலங்கையில் தகவல் பரிமாற்றம் மிக மந்தமான நிலையிலேயே இருந்தது. தகவல்கள் ஒரு நகரில் இருந்து மற்றய நகரிற்குச் சென்றடைய பல வாரங்கள் எடுத்தது. இந்தக் குறையைத் தீர்த்துவைக்க விநாயகம் அவர்கள் பருத்தித்துறை நகரில் ஒரு தபால் நிலையத்தை அமைத்து வைத்தார். இந்தத் தபால் நிலையத்தைத் தனது வீட்டில் அமைத்தார் என்பதையும் குறிப்பிடவேண்டும்.  

இவரது சந்ததியில் தோன்றிய வடிவேலு, சிதம்பரம் மற்றும் ஆறுமுகநாதன் போன்றவர்கள் திருகோணமலையில் கப்பல் நிறுவனங்களை நடத்தினர்.
# தன திரயோதசி


**தன திரயோதசி** (*Dhana Trayodashi*) அல்லது **தந்தேரசு** (*Dhanteras*, , , ) இந்தியாவில், குறிப்பாக வட மாநிலங்களில், தீபாவளிக் கொண்டாட்டங்களில் முதல்நாளாக அமைகின்றது. நேபாளத்தில் இது திகார் திருவிழாவின் முதல்நாளாகும். இத்திருவிழா **"தனவந்தரி திரயோதசி"** எனவும் அழைக்கப்படுகின்றது. இது விக்ரம் நாட்காட்டியில் ஐப்பசி மாதத்தில் வரும் தேய்பிறையின் பதின்மூன்றாம் நாளில் கொண்டாடப்படுகின்றது. இன்றைய நாளில் விலையுயர்ந்த தங்கம், வெள்ளி,பிளாட்டின நகைகளும் காசுகளும் வாங்கப்படுகின்றன.  

இந்நாளில் தன்வந்திரி வழிபடப்படுகின்றார். இந்து சமய நம்பிக்கைகளில் தனவந்திரி அனைத்து மருத்துவர்களுக்கும் ஆசிரியராகவும் ஆயுர்வேதத்தின் நிறுவனராகவும் கருதப்படுகின்றார்.  

## கொண்டாட்டம்
தந்தேரசு செல்வச்செழிப்பிற்காக வழிபடப்படும் திருவிழாவாக பரவலாக அறியப்பட்டாலும் தன்வந்திரிக் கடவுள் செல்வத்துடன் தொடர்பானவர் அல்ல; உடல்நலத்தை அருள்பவராகவே கருதப்படுகின்றார்.  
மற்றொரு சமயக்கதையில் இன்றைய நாளில் பாற்கடலிலிருந்து இலக்குமி தோன்றியதாகக் கூறப்படுகின்றது. எனவே இலக்குமியும் குபேரரும் வழிபடப்படுகின்றனர்.  
## தொடர்புடைய மற்ற திருவிழாக்கள்
- தீபாவளி
- அட்சயத் திருதியை
## மேற்சான்றுகள்
# நான்கு புனித தலங்கள், இந்தியா



**நான்கு புனித தலங்கள்**, அல்லது **சார் தாம்** (Char Dham), இந்தியாவின் நான்கு திசைகளில் அமைந்துள்ள இந்துக்களின் நான்கு புனித தலங்களை குறிக்கிறது. *சார் தாம்* எனும் வடமொழி சொல்லிற்கு *நான்கு தலங்கள்* எனப் பொருளாகும். இவை **நாற்பெரும் தலங்கள்** அல்லது **நாற்பெருந்தாம்** என்றும் அழைக்கப்பெறுகின்றன. இவை நான்கும் இந்திய மண்ணின் நான்கு திசைகளில் உள்ள புனிதத் தலங்கள் என்று ஆதி சங்கரர் (பொ.ஊ. 686–717) விவரித்துள்ளார்.  

வடக்கில் உத்தரகண்ட் மாநிலத்தில் அமைந்த பத்ரிநாத், தெற்கில் தமிழ்நாட்டில் அமைந்த இராமேஸ்வரம், கிழக்கில் ஒடிசா மாநிலத்தின் புரி, மேற்கில் குஜராத் மாநிலத்தின் துவாரகை ஆகிய இந்நான்கு தலங்களும் புனித தலங்கள் ஆகும்.  

## இதனையும் காண்க
- நான்கு புனித தலங்கள், உத்தரகண்ட்
- 12 சோதிர் லிங்க தலங்கள்
- முக்தி தரும் ஏழு நகரங்கள்
# மருதநாட்டு வீரன்


***மருதநாட்டு வீரன்*** 1961 ஆம் ஆண்டு வெளியான இந்திய தமிழ்த் திரைப்படமாகும். டி. ஆர். ரகுநாத் இயக்கத்தில் உருவான திரைப்படமாகும். இத்திரைப்படத்தில் சிவாஜி கணேசன், ஜமுனா, பி. எஸ். வீரப்பா, கண்ணாம்பா ஆகியோர் முக்கிய பாத்திரங்களில் நடித்திருந்தனர்.  

## திரைக்கதைச் சுருக்கம்
ஜீவகன் ஒரு துணிச்சலான இளைஞன். இளவரசி இரத்னாவின் தலைமைக் காவலனாக அவன் நியமிக்கப்படுகிறான். அவனுக்கும் இளவரசிக்குமிடையில் காதல் மலர்கிறது. வீரகேசன் என்பவன் அரசனின் அமைச்சராக இருக்கிறான். இந்த அரசின் விரோதியான சுல்தான் ஒருவனுடன் வீரகேசன் தொடர்பு கொண்டு சதிச் செயலில் ஈடுபட்டிருக்கிறான். வீரகேசன் ஜீவகன் மீது தேசத்துரோகக் குற்றஞ்சாட்டி அரசரும் நாட்டு மக்களும் ஜீவகனை வெறுக்கும்படி செய்து விடுகிறான். ஜீவகன் தான் நிரபராதி என நிரூபித்து நாட்டையும் அரசரையும் சூழ்ச்சியிலிருந்து எப்படிக் காப்பாற்றுகிறான் என்பதே மீதிக்கதை.  

## நடிகர்கள்

- சிவாஜி கணேசன்
- ஜமுனா
- பி. எஸ். வீரப்பா
- பி. கண்ணாம்பா
- ஸ்ரீராம்
- ஏ. கருணாநிதி
- ராம ராவ்
- கே. நடராஜன்
- எம். ஆர். சந்தானம்
- பி. எஸ். வேங்கடாசலம்
- கே. ஆர். ராம்சிங்
- நந்தா ராம்
- கண்ணன்
- கணபதி பட்
- என். ஆர். சந்தியா
- எம். சரோஜா
- கே. வி. சாந்தி
- ஜோதி
- எல். விஜயலட்சுமி (நடனம்)

## தயாரிப்புக் குழு
- தயாரிப்பாளர்: *பி. ராதாகிருஷ்ணா*
- தயாரிப்பு நிறுவனம்: ஸ்ரீ கணேஷ் பிரசாத் மூவீஸ்
- இயக்குநர்: டி. ஆர். ரகுநாத்
- இசை: எஸ். வி. வெங்கட்ராமன்
- பாடலாசிரியர்கள்: கண்ணதாசன் & ஏ. மருதகாசி
- கலை: கே. நாகேஸ்வர ராவ்
- தொகுப்பாளர்கள்: டி. ஆர். ரகுநாத், பி. கே. கிருஷ்ணன் & ஏ. பி. ஜெகதீஸ்
- நடன ஆசிரியர்: பி. எஸ். கோபாலகிருஷ்ணன்
- ஒளிப்பதிவு: ஆர். சம்பத்
- சண்டைப்பயிற்சி: *ஸ்டன்ட்* சோமு
- ஒலிப்பதிவு: ஏ. கிருஷ்ணன்

## பாடல்கள்
திரைப்படத்துக்கு இசையமைத்தவர் எஸ். வி. வெங்கட்ராமன். பாடல்களை இயற்றியோர்: கண்ணதாசன், ஏ. மருதகாசி. பின்னணி பாடியவர்கள்: டி. எம். சௌந்தரராஜன், பி. பி. ஸ்ரீநிவாஸ், ஏ. எல். ராகவன், பி. சுசீலா, ஏ. ஜி. ரத்னமாலா ஆகியோர்.  

| **எண்.** | **பாடல்** | **பாடகர்/கள்** | **பாடலாசிரியர்** | **கால அளவு (நி:செ)** |
| --- | --- | --- | --- | --- |
| 1 | *பருவம் பார்த்து அருகில்* | டி. எம். சௌந்தரராஜன் | 03:46 |  |
| 2 | *விழியலை மேலே செம்மீன் போலே* | டி. எம். சௌந்தரராஜன் & பி. சுசீலா | 05:57 |  |
| 3 | *சமாதானமே தேவை* | டி. எம். சௌந்தரராஜன் | 04:07 |  |
| 4 | *செய்கைக்கொரு சந்தேகம் கேளு கண்மணி* | ஏ. எல். ராகவன் & ஏ. ஜி. ரத்னமாலா | 03:11 |  |
| 5 | *புது இன்பம் ஒன்று உருவாகி இன்று* | பி. சுசீலா | 02:41 |  |
| 6 | *அரும்புதிர முத்துதிர அழகு சிரிக்குது* | டி. எம். சௌந்தரராஜன் & பி. சுசீலா | 03:44 |  |
| 7 | *கள்ளிருக்கும்* | பி. பி. ஸ்ரீநிவாஸ் | 04:22 |  |
| 8 | *ஆசைக் காதலை* | பி. சுசீலா | 04:34 |  |
# குமாவுன் கோட்டம்

மாநிலத்தின் குமாவுன் கோட்டம் (ஆரஞ்சு நிறம்) மற்றும் கார்வால் கோட்டம் (மஞ்சள் நிறம்)]]  

**குமாவுன் கோட்டம்** (Kumaon Division) இந்தி: कुमाऊं) வட இந்தியாவின் உத்தரகண்ட் மாநிலத்தின் இரண்டு கோட்டங்களில் ஒன்றாகும். மற்றது கார்வால் கோட்டம் ஆகும். இக்கோட்டத்தின் நிர்வாகத் தலைமையிடம் நைனிடால் நகரத்தில் உள்ளது. மேலும் உத்தரகண்ட் மாநிலத்தின் உயர்நீதிமன்றம் நைனிடால் நகரத்தில் அமைந்துள்ளது.  
குமாவுன் கோட்டத்தில் பெரும்பாலும் *குமாவுனி மொழி* பேசும் *குமாவுனி* மக்கள் வாழ்கின்றனர். இந்திய விடுதலைக்கு முன்னர் வரை இக்கோட்டப் பகுதிகளை குமாவுன் இராச்சியத்தினர் ஆண்டனர்.  

## மாவட்டங்கள்
குமாவுன் கோட்டம் ஆறு மாவட்டங்களைக் கொண்டது. அவைகள்:  
1. பித்தோரகர்
1. பாகேஸ்வர்
1. அல்மோரா
1. சம்பாவத்
1. நைனித்தால்
1. உதம்சிங் நகர்

## கோடைக்கால வாழிடங்கள்
குமாவன் கோட்டத்தில் அமைந்துள்ள முக்கிய கோடைக்கால வாழிடங்கள் நைனிடால் மற்றும் அல்மோரா நகரங்களாகும்.  

## புவியியல்

வில் பாயும் கோசி ஆறு]]  
விளைவாக நேபாளம் மற்றும் இந்தியா நிலப்பரப்புகளில் ஏற்பட்ட மாறுதல்கள்]]  

இமயமலையின் சிவாலிக் மலைத்தொடரில் அமைந்த குமாவுன் கோட்டத்தில் கோசி ஆறு மற்றும் சாரதா ஆறுகள் பாய்கிறது. குமாவுன் கோட்டத்தின் வடக்கே திபெத், தெற்கே உத்தரப் பிரதேசம், கிழக்கே நேபாளம், மேற்கே கார்வால் கோட்டம் எல்லைகளாக அமைந்துள்ளது.  

## வரலாறு
கிழக்கிந்தியக் கம்பெனி ஆட்சியாளர்கள், இந்தியாவில் தங்களது ஆட்சிப் பரப்பை விரிவாக்கிக் கொண்டிருந்த நேரத்தில், நேபாளிகள், மேற்கில் உள்ள குமாவுன் கோட்டம் மற்றும் கார்வால் கோட்டங்களை வென்றதுடன், கிழக்கில் உள்ள சிக்கிம் நாட்டையும், டார்ஜீலிங் பகுதிகளையும் வென்று நேபாள இராச்சியத்துடன் இணைத்துக் கொண்டனர்.  

1814-1816 ஆங்கிலேய-நேபாளப் போருக்குப் பின்னர் பிரித்தானிய கிழக்கிந்திய நிறுவனம் மற்றும் நேபாள இராச்சியத்தின் உயர் அதிகாரிகள் 4 மார்ச் 1816 அன்று இந்தியாவின் தற்கால பிகார் மாநிலத்தின் சுகௌலி எனும் ஊரில் வைத்து சுகௌலி உடன்பாட்டில் கையொப்பமிட்டனர். இந்த உடன்படிக்கையின் படி, ஏற்கனவே நேபாள இராச்சியம் கைப்பற்றியிருந்த சிக்கிம், டார்ஜிலிங், குமாவுன், கார்வால் மற்றும் மேற்கு தராய் பகுதிகளை ஆங்கிலேயர்களுக்கு விட்டுத்தர ஒப்புக் கொள்ளப்பட்டது. மேலும் நேபபாள இராச்சியத்தின் கிழக்கு எல்லையாக மேச்சி ஆறும், மேற்கு எல்லையாக சாரதா ஆறும் நேபாள இராச்சியத்தின் எல்லையாக உறுதிப்படுத்தப்பட்டது.  

## இதனையும் காண்க
- குமாவுன் இராச்சியம்
- கார்வால் நாடு
- சிர்மூர் இராச்சியம்
- கார்வால் கோட்டம்
- கார்வாலின் நான்கு புனித தலங்கள்
- பஞ்ச கேதார தலங்கள்
- ஜோஷி மடம்
- நந்தாதேவி உயிர்க்கோளக் காப்பகம்
# விக்கிப்பீடியா:ஆசிய மாதம்/2018/2016/பங்கேற்பாளர்கள்

தயவு செய்து பின்வரும் அமைப்பில் உள்ளீடு செய்க:  

1. உங்களுடைய கட்டுரைகளை இக்கருவி''' மூலமாக பதிவேற்றுங்கள். வலது பக்கம் மேல் மூலையில் உள்ள 'log in' என்ற இணைப்பை சொடுக்குங்கள். உங்களுக்கு விருப்பமான மொழியையும் தேர்ந்தெடுக்க இயலும்.
1. கட்டுரை பதிவேற்றப்பட்டவுடன் அக்கட்டுரையில் ஒரு வார்ப்புரு இடப்படும். இப்பக்கத்தில் ஏற்கப்பட்ட கட்டுரைகளின் விவரம் இருக்கும்.
1. **நான்கு** ஏற்கத்தக்க கட்டுரைகள் உருவாக்குனருக்கு அஞ்சல் அட்டை அனுப்பப்படும். 15-க்கும் மேற்பட்ட கட்டுரைகள் ஏற்கப்பட்டால் மேலும் ஒரு சிறப்பு அஞ்சல் அட்டையும் அனுப்பப்படும். அதிகமான கட்டுரை உருவாக்குவோருக்கு *விக்கிப்பீடியா ஆசிய தூதர்* பட்டமும் கையெழுத்திடப்பட்ட ஒரு பட்டையமும் அஞ்சல் அட்டையும் வழங்கப்படும்.
1. மேலுள்ள கருவிகளில் ஏதேனும் உதவி தேவைப்பட்டால் **ஒருங்கிணைப்பாளர்களை அணுகவும்**.
1. கேள்விகள் ஏதும் இருந்தால் **அ. கே. கே** பார்க்கவும் அல்லது பேச்சுப்பக்கத்தில் பதியவும்.

## பங்களிப்பாளர்கள்
1. யூதர்களின் தன்னாட்சி மாகாணம்அல்த்தாய் பிரதேசம்கம்சாத்கா பிரதேசம்கபரோவ்ஸ்க் பிரதேசம்கிராஸ்னயார்ஸ்க் பிரதேசம்பேர்ம் பிரதேசம்சபைக்கால்சுக்கி பிரதேசம்ஸ்தாவ்ரபோல் பிரதேசம்பட்கிஸ் மாகாணம்பக்லான் மாகாணம்பால்க் மாகாணம்
1. சக்ரோசு மலைத்தொடர்தியான் சான்தாரசு மலைத்தொடர்ஆதாத்சுலைமான் மலைத்தொடர்100 சப்பானிய மலைகள்சயான் மலைத்தொடர்அல் அசர் மலைத்தொடர்புரோமோ மலைஅல்போர்சு மலைத்தொடர்ரிஞ்சனி மலை.
1. 
1. 
1. ஜானகி கோயில்ஜேத்தவனராமயா சிந்துவின் வரலாறுவாட் பிரசிறீ ரத்தின சசாதரம் வாட் சாய்வத்தாநரம் பாக்மதி ஆறு கும்பேஷ்வரர் கோயில் பதான் அரண்மனை சதுக்கம் நேவார் மக்கள் நேபாள இராச்சியம்
1. பன்னாட்டு நெல் ஆராய்ச்சி நிறுவனம்,இந்தோனேசியப் பல்கலைக்கழகம்
1. பாக்கித்தானில் சூரிய மின் ஆற்றல், நாப்திரான் இடைவணிகம், சபித், சவூதி அரேபியா-தாய்லாந்து உறவுகள், சவூதி அரேபியா தேசிய அருங்காட்சியகம், படோன், டெம்புரோங்கு மாவட்டம், வங்காளதேசத்தின் தேசிய விலங்குக்காட்சியகம், வங்காளதேசத்தில் அணுக்கரு ஆற்றல், நீலப் பள்ளிவாசல், யெரெவான்,ஆர்க்கன்காய் மாகாணம், சவ்கான் மாகாணம், தென் கொரியாவில் போக்குவரத்து, வங்காளதேசத்தில் இரத்த தானம், வங்காளதேசத்தில் தெருவோரக் குழந்தைகள், செவான், ஆர்மீனியா, எர்தினெட் சுரங்க நிறுவனம், தென் கொரியாவில் ஆற்றல், காட்மாண்டுப் போர், பக்தபூர் போர், கில்லா அப்துல்லா மாவட்டம், செப்டம்பர் 2010 குவெட்டா குண்டுவீச்சு, வங்காளதேசத்தில் உடல்நலம், கத்தார் பகுரைன் தரைப்பாலம், சிபெருத், தாய்லாந்தில் மரவள்ளிக் கிழங்குத் தொழில், பகுரைனில் பெண்கள், மாகுவே மண்டலம், இந்தோனேசியாவில் அறிவியல் மற்றும் தொழில்நுட்பம், அமாதான் மாகாணம், மத்திய சுலாவெசி, சிட்ரா, போக்ரா, கமோமி தீவு
1. வட கொரியப் பண்பாடு, மன்சுதே கலைக் குழு, தென்கொரியப் பண்பாடு, கொரிய உணவு, மரபு வியட்நாமிய நடனம், ஒலிம்பிக் விளையாட்டுகளில் வியட்நாம், தோங் சோன் பண்பாடு, வியட்நாமிய அரங்கு, மரபு வியட்நாமிய இசை, வியட்நாம் ஊடகங்கள், வியட்நாமிய இலக்கியம், வியட்நாமில் தொலைத்தொடர்புகள்
1. 
1.
# சாகரவ் பரிசு


முதன்முறையாக இப்பரிசு தென்னாப்பிரிக்க நெல்சன் மண்டேலாவிற்கும் உருசிய அனடோலி மார்ச்சென்கோவிற்கும் இணைந்து வழங்கப்பட்டது. 1990 ஆண்டிற்கான பரிசு ஆங் சான் சூச்சிக்கு வழங்கப்பட்டபோதும் சிறையில் இருந்தமையால் 2013ஆம் ஆண்டுதான் வழங்க முடிந்தது. முதல் அமைப்பொன்றுக்கு வழங்கிய பரிசு அர்கெந்தீனாவின் *பிளாசா டெ மாயோவின் மதர்களுக்கு* 1992இல் வழங்கப்பட்டது.  

சாகரவ் பரிசு பெற்றவர்களில் சிலர் இன்னமும் கடுமையான அரசியல் ஒடுக்குமுறைகளை எதிர்கொண்டு வருகின்றனர். பெலருசிய இதழாளர் சங்கம் (2004), டாமாசு டெ பிளாங்கோ, கிலெர்மோ பாரினாசு (கூபா, 2005 & 2010), அலெக்சாண்டர் மிலின்கீவிச் (பெலாரசு, 2006), கூ யா (சீனா, 2008) ஆகியோர் சிலராவர். 2011இல் பரிசு பெற்ற ரசான் சைதூனே 2013இல் கடத்தப்பட்டார்; இன்னமும் காணக்கிடைக்கவில்லை. 2012இல் பரிசு பெற்ற நஸ்ரன் சோடூதெ செப்டம்பர் 2013இல் சிறையிலிருந்து விடுவிக்கப்பட்டார்; நஸ்ரனும் அவருடன் பரிசு பெற்ற சாபர் பனாகியும் இன்னமும் ஈரானை விட்டு வெளியேறத் தடை செய்யப்பட்டுள்ளனர்.  

சாகரவ் பரிசு பெற்ற மூவருக்கு பின்னர் அமைதிக்கான நோபல் பரிசு வழங்கப்பட்டுள்ளது: நெல்சன் மண்டேலா, ஆங் சான் சூச்சி, மலாலா யூசப்சையி.  

20 அக்டோபர் 2021 அன்று சாகரவ் பரிசு, சிறையில் அடைக்கப்பட்டுள்ள ருசியா எதிர்கட்சித் தலைவர் அலெக்சேய் நவால்னிக்கு வழங்கப்பட்டது.  

## சாகராவ் பரிசு பெற்றவர்கள் பட்டியல்
- தென்னாப்பிரிக்காவின் மக்கள் தலைவர் நெல்சன் மண்டேலா மற்றும் அனடோலி மார்ச்சென்கோ (கூட்டாகப் பரிசு பெற்றனர்)
- மியான்மர் எதிர்கட்சித் தலைவர் ஆங் சான் சூச்சி
- மலாலா யூசப்சையி
- அர்கெந்தீனாவின் *பிளாசா டெ மாயோவின் தாய்மார்கள் அமைப்பு* (1992)
- ருசியா எதிர்கட்சித் தலைவர் அலெக்சேய் நவால்னி, 2021

## மேற்சான்றுகள்
# கோவர்தனன் பூஜை


**கோவர்தனன் பூஜை** (Goverdhan puja), என்றழைக்கப்படும் *அன்னகூடம்* (Annakut or Annakoot) (*உணவு மலை*) பாகவத புராணத்தின் படி, தன்னை வழக்கமாக வணங்கும் யாதவர்கள், கிருஷ்ணனின் பேச்சைக் கேட்டு பிருந்தாவனத்தின் கோவர்தன குன்றை பூஜை செய்த காரணத்தினால், கோபம் கொண்ட இந்திரன் பெய்வித்த பெருமழையாலும், சூறாவளிக் காற்றாலும், பிருந்தாவன இடையர்களையும், பசுக்கூட்டத்தையும் கிருஷ்ணன், கோவர்தன மலையை குடையாகப் பிடித்துக் காத்தார்.  

ஆயர்களையும், ஆவினங்களையும் காத்த கிருஷ்ணனுக்கு நன்றி தெரிவிக்கும் விதமாக, யது குலத்தோர் பலவகை உணவுகளால் பெரிய அளவில் கிருஷ்ணனுக்கு விருந்து படைத்தனர்.  

இந்நிகழ்வை நினைவு கூரும் வகையில் தற்போதும் தீபாவளி திருநாளுக்கு அடுத்த நாளில், ஆண்டு தோறும் கோவர்தன பூஜை வட இந்திய மாநிலங்களில், குறிப்பாக பஞ்சாப், அரியானா, உத்தரப் பிரதேசம் மற்றும் பிகார் மாநிலங்களில் சிறப்பாகக் கொண்டாடப்படுகிறது.  

கோவர்தன பூஜை திருநாளை, குஜராத்தி மக்கள் தங்களின் புத்தாண்டாகவும், மராத்தியர்கள் வாமணர், மகாபலி சக்கரவர்த்தியை பாதாள லோகத்தில் அமிழ்த்திய நாளாகவும் கொண்டாடுகின்றனர்.
# காரியாசான்

**காரியாசான்**, மதுரைத் தமிழாசிரியர் மாக்காயனாரின் மாணவர் எனச் சிறப்புப் பாயிரம் கூறுகிறது. இவர், சமண சமயத்தைச் சார்ந்தவர். இவரும் கணிமேதாவியாரும் ஒரே காலத்தைச் சேர்ந்தவர்கள் ஆவர். இவர், பதினெண் கீழ்க்கணக்கு நூல்களுள் ஒன்றான **சிறுபஞ்சமூலம்** என்னும் நூலை இயற்றியுள்ளார். அந்நூலில் பெருமளவில் அறக்கருத்துகளையும் சிறியளவில் சமண அறக்கருத்துகளையும் கூறியுள்ளார்.  

இவரை ***மாக்காரியாசான்*** என்று பாயிரச் செய்யுள் 'மா' என்னும் அடைமொழி கொடுத்துச் சிறப்பிக்கின்றது. **காரியாசனும்** **கணிமேதாவியாரும்** (ஏலாதி மற்றும் திணைமாலை நூற்றைம்பது ஆகிய நூல்களின் ஆசிரியர்) ஒரு சாலை மாணவர்கள் ஆவர்.
# அல்மோரா



**அல்மோரா** (Almora) இந்தியாவின் உத்தரகண்ட் மாநில குமாவுன் கோட்டத்தில் அல்மோரா மாவட்ட நிர்வாகத் தலைமையிடமும், நகராட்சி மன்றமும் ஆகும். மேலும் அல்மோரா நகரத்தில் இராணுவப் படைவீரர்களின் பாசறை நகரமும் உள்ளது.  
இமயமலையின் குமாவுன் மலைகளின் தென்கோட்டில் அமைந்த அல்மோரா, தில்லியிலிருந்து 365 கிலோ மீட்டர் தொலைவிலும், மாநிலத் தலைநகர் டேராடூனிலிருந்து 368 கிலோ மீட்டர் தொலைவிலும் அமைந்துள்ளது. அல்மோரா இந்தியாவின் கோடை வாழிட நகரங்களில் ஒன்றாகும்.  

2011ஆம் ஆண்டு மக்கட்தொகை கணக்கெடுப்பின் படி, அல்மோரா நகர மக்கள் தொகை 35,513 ஆகும்.  

பண்டைய *கில்மோரா* அல்லது *கில்மோரி* என்று அழைக்கப்பட்ட இந்நகரத்தை தற்போது அல்மோரா என அழைக்கப்படுகிறது. இந்நகரை 1568இல் *குமாவுன் இராச்சிய* மன்னர் *கல்யாண் சந்த்* என்பவரால் நிறுவப்பட்டது. குமாவுன் இராச்சியத்தின் ஒரு பகுதியாக அல்மோரா விளங்கியது.  
மகாபாரத காவியத்தில் அல்மோராவைப் பற்றிய குறிப்புகள் உள்ளது.).  

## போக்குவரத்து
நிலையம்]]  

அல்மோராவிலிருந்து 38 கிலோ மீட்டர் தொலைவில் உள்ள கொத்கோடம் தொடருந்து நிலையம்,  
டேராடூன், அரித்துவார், ரிஷிகேஷ், தில்லி, லக்னோ, கான்பூர், மொரதாபாத், ஜம்மு, கொல்கத்தா நகரங்களை இருப்புப்பாதையால் இணைக்கிறது.  
பேருந்துகள் மற்றும் சிற்றுந்துகள் மூலம் மாநில சாலைகள் வழியாக உத்தரகாண்ட் மாநிலத்தின் அனைத்து நகரங்களையும் இணைக்கிறது.  

## கல்வி
அல்மோரா நகரத்தில் 22 ஆரம்ப பாடசாலைகளும், 7 நடுநிலைப் பள்ளிகளும், 2 உயரிநிலைப் பள்ளிகளும், 9 மேனிலைப் பள்ளிகளும் உள்ளது.  

### நிறுவனங்கள்
- இந்திய வேளாண் ஆராய்ச்சிக் குழுமம்
- குமாவுன் பல்கலைக்கழகம்
- அரசு சட்டக்கல்லூரி

## புகழ் பெற்ற அல்மோரா மக்கள்
- கோவிந்த் வல்லப் பந்த்
- சர் ரோனால்டு ரோஸ்
- மனோகர் ஷியாம் ஜோஷி
- சுவாமி சத்தியானந்த சரஸ்வதி
- தோழர் பி. சி. ஜோஷி
- முரளி மனோகர் ஜோஷி
# டையீனோன்

**டையீனோன்** *(Dienone)* என்பது டையீன் சேர்மங்களிலிருந்து முறையாகத் தோற்றுவிக்கப்படும் ஒரு வகையான கரிமச் சேர்மங்களாகும். இந்நிகழ்வின் போது –CH2– தொகுதிகள் –C(=O)– தொகுதிகளாக மாற்றமடைந்து இணைக் கட்டமைப்பைப் பெறுகின்றன. சில பல்லின வளையச் சேர்மங்களும் இவ்வகையில் இடம்பெறுகின்றன.  

## பண்புகள்

ஆறு உறுப்பு வளைய டையீனோன்கள், டையீனோன் பீனால் மறுசீரமைப்பு வினைக்கு:உட்பட்டு பீனால்களை உருவாக்குகின்றன.  

:
# உல்லாஸ் ஆறு


**உல்லாஸ் ஆறு** (Ulhas River) மேற்கு இந்தியாவின் மகாராட்டிரா மாநிலத்தில் மேற்கு நோக்கி பாயும் ஆறாகும். இதன் வடிநிலப்பரப்பு 4,637 சதுர கிலோ மீட்டர் பரப்பளவாகும்.  

ராய்கட் மாவட்டத்தின் மேற்கு தொடர்ச்சி மலையில் 600 மீட்டர் உயரத்தில் உற்பத்தியாகும் உல்லாஸ் ஆறு ராய்கட் மாவட்டம் மற்றும் பால்கர் மாவட்டம் வழியாக 122 கிலோ மீட்டர் தொலைவிற்கு பாய்ந்து, இறுதியில் அரபுக் கடலில் கலக்கிறது.  

மும்பை நகரத்தின் புதிய விரிவாக்கப் பகுதிகளான நவி மும்பை, பத்லாபூர் போன்ற நகரப்புற பகுதிகளுக்கு உல்லாஸ் ஆற்றின் நீர், குடிநீராக பயன்படுத்தப்படுகிறது.  

## படக்கலவை
# வளையபென்டாடையீனோன்



**வளையபென்டாடையீனோன்** *(Cyclopentadienone)* என்பது C<sub>5</sub>H<sub>4</sub>O.என்ற மூலக்கூற்று வாய்ப்பாடு கொண்ட ஒரு கரிமச் சேர்மமாகும். சைக்ளோபென்டாடையீனோன் என்ற பெயராலும் இச்சேர்மம் அழைக்கப்படுகிறது. விரைவாக இருபடியாக்கம் அடைந்து விடும் தன்மையது என்பதால், தாய் வளையபென்டாடையீனோன் அபூர்வமாகவே தோன்றுகிறது. . பதிலீடு செய்யப்பட்ட பல வழிப்பொருட்கள் அறியப்பட்டாலும் குறிப்பிட்டுச் சொல்லும்படியாக கிடைப்பது நான்குபீனைல் வளையபென்டாடையீனோன் மட்டுமேயாகும். இத்தகையச் சேர்மங்கள் கரிம உலோக வேதியியலில் ஈந்தணைவிகளாகப் பயன்படுகின்றன.
# யாதவப் பிரகாசர்

**யாதவப் பிரகாசர்**, தமிழ்நாட்டின் காஞ்சிபுரம் அருகில் உள்ள திருப்புட்குழி எனும் ஊரில் வாழ்ந்த அத்வைத வேதாந்தி ஆவார். இவரது முக்கியமான சீடர்களராக விளங்கியவர்களில் இராமானுசர் மற்றும் அவரது சிறிய தாயாரின் மகன் *கோவிந்தன்* எனும் எம்பார் ஆவார்.  
யாதவப் பிரகாசர் வேத, உபநிடதங்களுக்கு வாக்கியங்களுக்கு அத்வைதக் கண்ணோட்டத்தில் பொருள் கூறும்போதெல்லாம், இராமானுசர் அதனை மறுத்து சரியான விளக்கம் கூறினார்.  
இதனால் சினமுற்ற யாதவப் பிரகாசர், இராமானுசரை தன் குருகுலத்திலிருந்து நீக்கி வைத்தார்.  

பின்னர் இராமானுசர் திருக்கச்சி நம்பிகள், ஆளவந்தார் திருக்கோட்டியூர் நம்பி போன்ற வைணவ குருமார்களிடம் வடமொழி வேதங்கள் மற்றும் தமிழ் மொழி வேதங்களைப் பயின்று **உபய வேதாந்தி**யானார் (உ. வே).  

பின்னர் ஆளவந்தாரின் திருவுள்ளப்படி, இராமானுசர் திருவரங்கம் அரங்கநாத சுவாமி கோயில் நிர்வாகத்தை வழிநடத்தி வந்தார்.  

இந்நிலையில் யாதவப் பிரகாசர் தம் தாயாரின் அறிவுரையை ஏற்று, இராமானுசரை அணுகி வைணத்தில் இணைந்து, அவரது சீடர்களில் ஒருவரானார். இராமானுசர் யாதவப் பிரகாசருக்கு துறவுச் சடங்குகளைச் செய்து, முக்கோல், துவராடைகளைத் தந்து உபதேசித்து, **கோவிந்த ஜீயர்** எனத் திருப்பெயரும் அருளினார். அவரை **யதிதர்ம சமுச்சயம்** என்னும் நூலை சாத்திர விரோதமின்றிச் செய்யும்படி நியமிக்க, அவரும் அவ்வாறே செய்து அளித்தார். பின் குறுகிய கால அளவிலேயே யாதவப் பிரகாசர் பரமபதம் அடைந்தார்.
# 1,2-இருமெத்திலைதரசீன்


**1,2-இருமெத்திலைதரசீன்** *(1,2-Dimethylhydrazine)* என்பது C<sub>2</sub>H<sub>8</sub>N<sub>2</sub> என்ற மூலக்கூற்று வாய்ப்பாடு கொண்ட ஒரு கரிமச்சேர்மம் ஆகும். சமச்சீர் இருமெத்தில் ஐதரசீன் , 1,2-டைமெத்தில் ஐதரசீன் என்ற பெயர்களாலும் இச்சேர்மம் அழைக்கப்படுகிறது. இருமெத்திலைதரசீனின் மூன்று ஓரிடத்தான்களில் 1,2-இருமெத்திலைதரசீன் ஒன்றாகும். ஆற்றல்மிக்க புற்றுநோயூக்கியான இது டி.என்.ஏ மெத்திலேற்றும் முகவராகச் செயல்படுகிறது. பரிசோதனை விலங்குகளில் குறிப்பாக சுண்டெலி மற்றும் பூனையினச் செல் மாதிரிகளில் பெருங்குடல் கட்டிகளை தூண்டுவதற்கு இச்சேர்மம் பயன்படுத்தப்படுகிறது.
# விரிகுடா

தெற்காசியா]]  

**விரிகுடா** (*bay*) என்பது நிலப்பரப்பைச் சுற்றி அகல வாக்கில் மிகப்பரந்த அளவில் காணப்படும் கடல் பரப்பாகும். வளைகுடா என்பது அதற்கு நேர் மாறானதாகும். பெரிய விரிகுடா "வளைகுடா" என்று அழைக்கப்படும்.  

## இதனையும் காண்க
- வங்காள விரிகுடா
- கட்ச் வளைகுடா
# பிரண்ட்லைன்



**பிரண்ட்லைன்** (Frontline) என்பது இந்தியாவில் சென்னையிலிருந்து வெளி வரும் ஓர் ஆங்கில இதழ். தி இந்து குழுமத்தினரால் 1984 திசம்பர் முதல் இந்த இதழ் பதினைந்து நாள்களுக்கு ஒரு முறை வெளியிடப்படுகிறது.  

அரசியல், சமூகம், பொருளியல் ஆகிய துறைகள் சார்ந்த சிக்கல்களைப் பற்றி முழுமையான விவரங்களுடன் விரிவாக ஆராய்கின்ற கட்டுரைகள் பிரண்ட்லைன் இதழில் இடம் பெறுகின்றன.  
சுற்றுச் சூழல், இயற்கை, நாகரிகம், பண்பாடு, திரைப்படம் ஆகியன தொடர்பான கட்டுரைகள் வெளிவருகின்றன.  

152000 படிகள் அச்சாகி விற்பனையாகும் இந்த ஆங்கில இதழின் ஆசிரியர் ஆர்.விசயசங்கர் ஆவார்.  

## சான்றாவணம்

## வெளியிணைப்புகள்
-
# எக்னாமிக் அண்டு பொலிடிகல் வீக்லி

**எக்னாமிக் அண்டு பொலிடிகல் வீக்லி** (*Economic and Political Weekly*) என்பது மும்பையிலிருந்து சமீக்ச டிரஸ்ட் வெளியிடும் ஆங்கில ஆய்விதழ் ஆகும். 2016 ஏப்பிரல் முதல் தேதியிலிருந்து பரஞ்சோய் குகா தாகுர்தா என்னும் பத்திரிகையாளர் இந்த இதழுக்கு ஆசிரியராக அமர்த்தப்பட்டார்.  

## இதழின் வரலாறு

1949 ஆம் ஆண்டில் எக்னாமிக் வீக்லி என்ற பெயரில் தொடங்கப்பட்ட இந்த இதழ் 1966 இல் எக்னாமிக் அண்டு பொலிடிகல் வீக்லி எனப் பெயர் மாற்றப்பட்டது.  
கிருட்டினராசு என்பவர் இந்த இதழுக்கு ஆசிரியராக 30 ஆண்டுகள் பணி செய்தார். பின்னர் ஆசிரியர் பொறுப்பில் இருந்த ராம் மோகன் ரெட்டி விலக்கப்பட்டதும் பரஞ்சோய் குகா தாகுர்தா ஆசிரியராக அமர்த்தப்பட்டார்.  

## இதழின் கொள்கை

சமூக உணர்வுடன் தலையங்கங்கள் இந்த இதழில் இடம் பெற்றன. இடது சாரி மற்றும் பொதுவுடைமை சார்ந்த கருத்துகள் கொண்ட கட்டுரைகள் சமூகவியல் அறிஞர்களால் எழுதப்பட்டு வெளி வந்தன. மார்க்சியப் பொதுவுடைமைக் கட்சி ஆண்ட மேற்கு வங்க அரசின் செயல்பாட்டுக் குற்றம் குறைகளை சுட்டிக் காட்டி இந்த இதழ் எழுதியது. இந்திரா காந்தி அமுல் படுத்திய நெருக்கடி நிலை, குஜராத்தில் 2002 இல் நிகழ்ந்த கலவரம் ஆகியவற்றைக் கடுமையாக விமர்சனம் செய்தது.  

## மேற்கோள்
# ஏலியன்: கவனன்ட்



**ஏலியன்: கவனன்ட்** (*Alien: Covenant*) என்பது ரிட்லி ஸ்காட் இயக்கத்தில் 2017 ஆம் ஆண்டில் வெளியாகிய ஒரு ஆங்கில அறிபுனைத் திரைப்படம் ஆகும். இப்படம் 2012 இல் வெளிவந்த *பிரொமீத்தீயஸ்* திரைப்படத்தின் தொடர்ச்சி ஆகும்.  

## நடிகர்கள்
- மைக்கல் பாஸ்பெந்தர் - டேவிட் மற்றும் வால்டர்
- கேத்தரின் வாட்டர்ஸ்டன் - டேனியல்ஸ்
- டேனி மெக்பிரைடு
- நூமி ரபாஸ் - டாக்டர் எலிசபெத் ஷா

### படப்பிடிப்பு
4 ஏப்ரல் 2016 அன்று, நியூசிலாந்து நகரத்தில் படப்பிடிப்பு துடங்கி 19 ஜூலை 2016 அன்று முடிந்தது.  

## வெளியீடு
4 ஆகத்து 2017 அன்று *ஏலியன்: கவனன்ட்* வெளியானது.  

## தொடர்ச்சிகள்
*ஏலியன்* திரைப்படத்திற்கு முன்பு வெளிவருகின்ற மூன்று தொடர் திரைப்படங்களில் *ஏலியன்: கவனன்ட்* முதலாவது ஆகும் என 2015 ஆம் ஆண்டு நவம்பர் மாதத்தில் ரிட்லி ஸ்காட் கூறியுள்ளார்.
# சக்ரோசு மலைத்தொடர்


**சக்ரோசு மலைத்தொடர்** அல்லது **ஜக்ரோஸ் மலைகள்** (*Zagros Mountains, பாரசீகம்: رشته كوه زاگرس, குர்திஷ்: زنجیرهچیای زاگرۆس, சிரியாக்: ܛܘ̣ܪܵܢܹܐ ܕܙܵܓܪܘ̇ܣ, அரபு: جبال زغروس அராமைக்: ܛܘܪ ܙܪܓܣ,*) உலகின் மிகப் பெரிய மலைகளில் ஒன்றான இது, தென்மேற்கு ஆசியா கண்டத்தில் உள்ள ஈரான், ஈராக் குர்திஸ்தான் மற்றும் தென்கிழக்கு துருக்கியின் வரம்பு வரையில் பரந்து அமைந்துள்ளது. சுமார் 1,500 கிலோமீட்டர் (932 மைல்கள்) நீளமும், சுமார் 240 கிலோமீட்டர் (150 மைல்கள்) அகலமும் உள்ள இந்த நெடிய மலைத்தொடர், ஈரானின் வடமேற்குப் பிராந்தியத்தில் தொடங்கி, கிட்டத்தட்ட ஈரான் மேற்கு பகுதியிலும் தொடர்பை ஏற்படுத்தியுள்ளது. அராபியத் தீபகற்பத்தின் தென்கிழக்குக் கரையிலுள்ள ஓமான் குடாவின் குருமுசு நீரிணையை முடிவாக கொண்டுள்ள இம்மலை தொடர், மேற்கத்திய மற்றும் தென்மேற்கு ஈரானியப் பீடபூமியின் முழு நீளத்திற்கும் பரவியிருக்கின்றது. இச்சக்ரோசு மலைத்தொடரில் மிக உயர்ந்த இடம் தேனா (*Dena*) எனப்படுவதாகும். மேலும், இந்த மலைகள், குர்தியர்களின் புனிதப் பகுதியாக கருதப்படுகின்றது.  

## நிலவியல்

சக்ரோசு மலைத் தொடர் சார்ந்த மடிப்பு மற்றும் உந்து திணைமண்டலம் (*thrust belt*), "ஈரானியத் தட்டு" (*Iranian Plate*) மற்றும் "அரேபியத் தட்டு" (*Arabian Plate*) என இரண்டு தட்டுப் புவிப்பொறைக் கட்டமைப்புகளின் மோதல்கள் மூலம் உருவானதாகும். இம்மலைகள் உருவாகக் காரணமான நிலவியல் மோதல், சுமார் 359.2± 2.5 மில்லியன் ஆண்டுகளுக்கு முன்தொடங்கி 299± 0.8 மில்லியன் ஆண்டுகளுக்கு முன் வரையான கார்பனிபெரசுக் காலத்தில் நிகழ்ந்துள்ளது. மேலும் முன்னதாக நிலப்பெருங்குழிகளாக உருவாகியிருந்த ஈரானியத் தட்டு, பின்னர் முழுப் பாறைகளால் மூடப்பட்டுவிட்டன.  
அரேபிய தட்டும், ஈரானிய தட்டும் எதிரெதிராக தள்ளப்படும் மோதல் செயல்பாடுகள் தற்போதும் தொடர்வதால், ஈரானிய பீடபூமியிலுள்ள சக்ரோசு மலைகளின் உயரம் உயர்ந்தவாரே உள்ளது. ஈரானின் அண்மைய புவியிடங்காட்டி அளவீடுகள் (*Global Positioning System – GPS*), இந்த மோதல்கள் இன்னும் செயல்பாட்டில் உள்ளதாகவும், இதன் விளைவாகவே சிதைவுற்று, இந்நாடுகள் சீரற்றுக் (*non-uniformly*) அமைந்துள்ளதாகவும் (முக்கியமாக அல்போர்சு மலை மற்றும் சக்ரோசு மலை போன்ற பிரதான மலைப்பகுதிகளில்) காட்டுகிறது.  

### பாறையின் வகை மற்றும் வயது
வண்டல் படிவுகளின் தோற்றம் கொண்ட சக்ரோசு மலைகள், சுண்ணக்கல்லால் ஆனவை. உயர்த்தப்பட்ட சக்ரோசு அல்லது உயர்ந்துள்ள சக்ரோசு மலை சிகரங்களிலுள்ள பலேயோசாயக்கு சகாப்த பாறைகள், பிரதானமாக சக்ரோசு மலைகளில், "புவித்தொடைத்தவறு" (*earthed fault*) அல்லது "பிளவு இடப்பெயர்ச்சி" (*heave of fault*) எனப்படும் சிகரங்களின் மேல் மற்றும் உயர் பிரிவுகளில் காணப்படுகின்றன. பல சகாப்தங்களுக்கு ("பலேயோசாயக்கு சகாப்தம்" *Paleozoic, Era*) முன்னாதாக அதாவது, 541 – 252.17 மில்லியன் ஆண்டுகளுக்கு முன் உருவாகியுள்ளது. *இது தற்போதைய நிலவியல் கால அளவில் நிலவியல் யுகம்* (பனேரோசாயக்கு யுகம் *phanerozoic, Eon*) ஆகும். மேலும், சக்ரோசு மலை புவித்தொடைத்தவறுகளில் இருபுறமும் உருவான, "மெசோசோயிக்கு" (*Mesozoic*) பாறைகள் உள்ளன, மற்றும் இருபுறமும் "கிரிடேசியசு" (*cretaceous*) பாறைகள் சூழப்பட்டு, "திரியாசிக்கு" (*triassic*) மற்றும் "சுராசிக்கு" (*jurassic*) பாறைகள் ஒரு கலவையாக உள்ளன. திரியாசிக்கு, 251 தொடக்கம் 199.6 மில்லியன் ஆண்டுகளுக்கு இடைப்பட்டக் காலம். சுராசிக்கு, 199.6 தொடக்கம் 145.5 மில்லியன் ஆண்டுகளுக்கு இடைப்பட்டக் காலம். கிரிடேசியசு, இற்றைக்கு 145.5 மில்லியன் ஆண்டுகள் முன்னர் தொடக்கம் 65.5 மில்லியன் ஆண்டுகளுக்கு முன்னர் வரையான காலமாகும்'').  

## இதனையும் காண்க
- சிஞ்சார் மலைகள்
## சான்றாதாரங்கள்
# பால்போர் சாற்றுதல்



**பால்போர் சாற்றுதல்** (*Balfour Declaration*) அல்லது **பால்போர் பிரகடனம்** என்பது 1917 நவம்பர் 2 அன்று அப்போதைய பிரித்தானிய அரசின் வெளியுறவு அமைச்சர் ஆர்த்தர் சேம்சு பால்போர் பிரித்தானிய யூதர்களின் தலைவர் வால்டர் ரோத்சுசைல்டுக்கு எழுதிய மடலைக் குறிக்கும். இதில் பின்வருமாறு எழுதப்பட்டுள்ளது:  

இந்த மடல் ஒரு வாரம் கழித்து 9 நவம்பர் 1917 அன்று நாளேடுகளில் வெளியிடப்பட்டது. பால்போர் சாற்றுதல் என்பது பின்பு ஒட்டாமான் பேரரசுடன் ஏற்பட்ட அமைதி உடன்படிக்கையிலும் பாலத்தீன நில உரிமையிலும் பயன்படுத்தப்பட்டது. சாற்றுதலின் உண்மைப்படிவம் பிரித்தானிய நூலகத்தில் பாதுகாக்கப்படுகிறது.  

மெக்காவின் செரிப் உசைன் இபின் அலி அல் அசிமியும் மற்ற அரபு தலைவர்களும் இச்சாற்றுதல் மெக்மோகன் உசைன் கடிதப்போக்கிற்கு மாறாக உள்ளதாகக் கருதினர். இந்தக் கடிதப்போக்குவரத்தில் பாலத்தீன் பற்றி தனியாக குறிப்பிடப்படவில்லை, மேலும் அரபுக்கள் முழுவதும் இல்லாத நிலப்பகுதிகளும் மெக்மோகன் உசைன் மடலாடல்களில் குறிப்பிடப்படவில்லை. எனினும் வரலாற்று ரீதியில் பாலத்தீனம் சிரியாவின் ஒரு பகுதியாக விளங்கியது.
# நெடுங்கல் அணை


**நெடுங்கல் அணை** என்பது தமிழ்நாட்டின், கிருஷ்ணகிரி மாவட்டம், நெடுங்கல் என்ற ஊரில் உள்ள ஒரு அணையாகும். இது தென்பெண்ணை ஆற்றின் குறுக்கே அமைந்துள்ளது. இந்த அணை ஆங்கிலேயர் ஆட்சிக்காலத்தில் 1887 - 1889 இல் கட்டப்பட்டது. இந்த சிறு அணை 912 அடி நீளம் கொண்டது. இதில் 8.97 அடிவரை நீரைத் தேக்கலாம். இந்த அணை கருங்கல்லில் அழகான வடிவமைப்பில் கட்டப்பட்டுள்ளது. இந்த அணையிலிருந்து ஆற்றின் இரு கரைகளை ஒட்டி இரு புறமும் கால்வாய்கள் அமைக்கப்பட்டுள்ளன. இந்நீர் தேக்கத்தின் கிழக்குப்புறக் கால்வாய் வழியாக பேரு அள்ளி, காவப்பட்டி, செல்லம்பட்டி, விளங்காமுடி, புங்கம்பட்டி வழியாக பாரூர் ஏரிக்குத் தண்ணீர் செல்கிறது. இதன் மேற்குப்புற கால்வாய் வழியாக ஆவத்தவாடி, மோட்டூர், குடிமேனஅள்ளி, அகரம், தேவீர அள்ளி, கள்ளிப்பட்டி, பண்ணந்தூர் வழியாக சுமார் ஏழு ஏரிகளுக்குத் தண்ணீர் செல்கிறது. ஆங்கிலேயர் காலத்தில் 20 அடி அகலத்தில் இருந்த கால்வாய்கள் தற்போது ஐந்து அடியாக சுருங்கிவிட்டன.  

## படவரிசை
# இணையிய இடமாற்று அணி

கணிதத்தில் சிக்கலெண் உறுப்புகளைக் கொண்ட ஒரு அணியின் **இணையிய இடமாற்று அணி** அல்லது **இணை இடமாற்று அணி** (*conjugate transpose*) என்பது அந்த அணியை முதலில் இடமாற்றிக்கொண்டு, அதன் பின்னர் அந்த இடமாற்று அணியின் ஒவ்வொரு உறுப்பையும் அதன் இணைச் சிக்கலெண்ணால் பதிலிடக் கிடைக்கும் அணியாகும். **' அணியின் இணையிய இடமாற்றின் குறியீடு **'<sup>*</sup> ஆகும். இவ்வணியானது **ஹெர்மைட் இடமாற்று அணி** (*Hermitian transpose*) எனவும் அழைக்கப்படுகிறது.  

: **' என்பது சிக்கலெண் உறுப்புகளுடைய ஒரு *m* x *n* அணி எனில் அதன் இணையிய இடமாற்று அணி **'<sup>*</sup> ஆனது, **' இன் இடமாற்று அணியான **'<sup>T</sup> இன் ஒவ்வொரு உறுப்பையும் அதற்குரிய இணைச் சிக்கலெண்ணைக் கொண்டு பதிலிட்டுப் பெறப்படுகிறது. **<sup>*</sup> இன் வரிசை *n* x *m* ஆக இருக்கும்.  

:<math>(\boldsymbol{A}^*)_{ij} = \overline{\boldsymbol{A}_{ji}}</math>  

இதில் கீழொட்டுகள் *i*,*j*-ஆவது உறுப்பையும் (1 &le; *i* &le; *n* , 1 &le; *j* &le; *m*) தொகுப்புக் கோடு இணைச் சிக்கலெண்ணையும் குறிக்கும். ( *a* , *b* மெய்யெண்கள் எனில், சிக்கலெண் <math>a + bi</math> இன் இணைச் சிக்கலெண் <math>a - bi</math>)  

இதனைப் பின்வருமாறும் குறிக்கலாம்:  
:<math>\boldsymbol{A}^* = (\overline{\boldsymbol{A}})^\mathrm{T} = \overline{\boldsymbol{A}^\mathrm{T}}</math>  
:** இன் இடமாற்று அணி <math>\boldsymbol{A}^\mathrm{T} \,\!</math>  
:** இன் இணையிய அணி <math>\overline{\boldsymbol{A}} \,\!</math>  

இணையிய இடமாற்று அணியின் பிற குறியீடுகள்:  
- <math>\boldsymbol{A}^* \,\!</math> , <math>\boldsymbol{A}^\mathrm{H} \,\!</math> (நேரியல் இயற்கணிதம்)
- <math>\boldsymbol{A}^\dagger \,\!</math> (குவாண்டம் இயங்கியல்)
- <math>\boldsymbol{A}^+ \,\!</math>

சில இடங்களில் <math>\boldsymbol{A}^* \,\!</math> என்பது இணைச் சிக்கலெண்களால் பதிலிடப்பட்ட அணியைக் குறிப்பதற்கும், இணையிய இடமாற்று அணியைக் குறிப்பதற்கு <math>\boldsymbol{A}^{*\mathrm{T}} \,\!</math> அல்லது <math>\boldsymbol{A}^{\mathrm{T}*} \,\!</math> குறியீடுகளும் பயன்படுத்தப்படுகின்றன.  

## எடுத்துக்காட்டு
:<math>\boldsymbol{A} = \begin{bmatrix} 1 & -2-i \\ 1+i & i \end{bmatrix}</math>  

இதன் இணையிய இடமாற்று அணி:  

:<math>\boldsymbol{A}^{*} = \begin{bmatrix} 1 & 1-i \\ -2+i & -i\end{bmatrix}</math>  

## சில குறிப்புகள்

:<math>a_{ij}</math> உறுப்புகளைக் கொண்ட சதுர அணி .  

- (அதாவது <math>a_{ij}=\overline{a_{ji}}</math>&nbsp;) எனில், ஒரு ஹெர்மைட் அணி அல்லது தன்சேர்ப்பு அணி ஆகும்.
- (அதாவது <math>a_{ij}=- \overline{a_{ji}}</math>&nbsp;) ஆக இருந்தால் ஒரு எதிர்-ஹெர்மைட் அணி ஆகும்.
- எனில், ஒரு இயல்நிலை அணியாகும்.
- எனில், ஒரு அலகுநிலை அணியாகும்.

: சதுர அணி இல்லையென்றாலும் , இரண்டும் ஹெர்மைட் அணிகளாக இருக்கும்.  

:ஒரு மெய்யெண்ணின் இணை எண் அதே மெய்யெண்ணாக இருக்கும் என்பதால், மெய்யெண்களாலான அணி இன் இடமாற்று அணியும் இணையிய இடமாற்று அணியும் ஒன்றாகும்.  

## பண்புகள்
- , இரண்டும் சமவரிசையுள்ள அணிகள் எனில்:
::  
- ஒரு சிக்கலெண்; ஒரு *m x n* அணி எனில்:
::  
- ஒரு *m x n* அணி, ஒரு *n x p* அணி எனில்:
::  
- ஒரு *n x n* அணி எனில்:
::  
- ஒரு சதுர அணி எனில்:
::  
::.  
- நேர்மாற்றத்தக்கதாக இருந்தால், இருந்தால் மட்டுமே, நேர்மாற்றத்தக்கதாக இருக்கும்; மேலும்
::.  
- இன் ஐகென் மதிப்புகள், இன் ஐகென் மதிப்புகளின் இணைச் சிக்கலெண்களாக இருக்கும்.
# 2,4-இருமெத்தாக்சிபென்சால்டிகைடு



**2,4-இருமெத்தாக்சிபென்சால்டிகைடு** *(2,4-Dimethoxybenzaldehyde)* என்பது C<sub>9</sub>H<sub>10</sub>O3 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மமாகும். ஒரு வினைப்பொருளான இச்சேர்மம் குறிப்பாக புளோரோதனின்களை அளவீடு செய்ய பயன்படுத்தப்படுகிறது. மேலும் இச்சேர்மம் 1,3 மற்றும் 1,3,5- இல் பதிலீடு செய்யப்பட்டுள்ள பீனால்களுடன் (உதாரணம்: புளோரோதனின்) வினைபுரிந்து வண்ணப்பொருட்களை உருவாக்குகிறது.
# தேள் கொடுக்கி



**தேள் கொடுக்கி** (*HELIOTROPIUM INDICUM*; **ஆனை வணங்கி**) ஆசியா  
கண்டத்தைப் பூர்வீகமாகக் கொண்ட இத்தாவரம் மற்றத் தாவரங்களின் ஊடே வருடாவருடம் களையாக முளைக்கும் தன்மைகொண்டது. இவை 15 செ.மீற்றர்கள் முதல் 50 செ. மீற்றர்கள் வரை வளரும் தன்மைகொண்டது. இதன் தண்டுப்பகுதி முடிகள் அடர்ந்து நீள் சதுரவடிவில் முட்டைபோன்ற இலைகளைக்கொண்டு காணப்படுகிறது. இதன் பூக்கள் வெள்ளை நிறத்தில் சிறியதாகவும் பச்சை புள்ளிகளைக்கொண்டும், ஐந்து மகரந்த பைகள் அல்லிவட்டத்தில் சேர்ந்தும் காணப்படுகிறது. மேலும் இதன் பூவின் வடிவம் ஒரு முனைப் பாணியுடன் நான்கு கூரிய கருப்பையுடன் காணப்படுகிறது.